b'\n_START_ARTICLE_\nT\xc3\xb6\xc3\xb6l\xc3\xb6nlahden sukellusvene\n_START_PARAGRAPH_\nT\xc3\xb6\xc3\xb6l\xc3\xb6nlahden sukellusvene oli joulukuussa 1972 tapahtunut pienimuotoinen ulkopoliittinen kriisi, jossa Helsingin T\xc3\xb6\xc3\xb6l\xc3\xb6nlahdelta l\xc3\xb6ytyi yhden hengen pienoissukellusvene. Vene l\xc3\xb6ytyi Linnunlaulun alueelta, l\xc3\xa4helt\xc3\xa4 kirjailijatalo Villa Kive\xc3\xa4, rantaveden tuntumasta. Veneen l\xc3\xb6ysi vihjeen perusteella toimittaja Hannes Markkula._NEWLINE_Vene oli ulkoisesti j\xc3\xa4m\xc3\xa4kk\xc3\xa4\xc3\xa4 tekoa metallikuorineen, mutta sen yleisvaikutelma oli lelumainen. Laitteessa oli yksi istumapaikka ohjaajalle. Tiett\xc3\xa4v\xc3\xa4sti laitteella ei pystynyt ajamaan, vaikka se ulkoisesti n\xc3\xa4yttikin ehj\xc3\xa4lt\xc3\xa4._NEWLINE_Tapaus julistettiin silloisen tavan mukaisesti salaiseksi, mutta toimittaja Markkula teki siit\xc3\xa4 etusivun jutun Ilta-Sanomiin otsikolla \xe2\x80\x9dHyl\xc3\xa4tty sukellusvene l\xc3\xb6ytyi T\xc3\xb6\xc3\xb6l\xc3\xb6nlahdelta\xe2\x80\x9d._NEWLINE_Kylm\xc3\xa4n sodan aikana Suomesta l\xc3\xb6ytynyt sukellusvene aiheutti ulkopoliittista s\xc3\xa4pin\xc3\xa4\xc3\xa4, koska Pariisin rauhansopimus 1947 kielsi Suomelta sukellusveneet. \xe2\x80\x9dL\xc3\xb6ytynyt vedenalainen on jonkun harrastelijan laite\xe2\x80\x9d, kommentoi Helsingin poliisista komisario Emil Rosenberg. Samalla linjalla oli merivoimien silloinen kommodori Jorma Haapkyl\xc3\xa4, joka totesi: \xe2\x80\x9dL\xc3\xb6ytynyt kone ei ole mik\xc3\xa4\xc3\xa4n sotilaallinen laite. Se ei ole mik\xc3\xa4\xc3\xa4n sukellusvene, vaan l\xc3\xa4hinn\xc3\xa4 sukelluslaite.\xe2\x80\x9d Merivoimien esikunta tiett\xc3\xa4v\xc3\xa4sti otti sukellusveneen haltuunsa, mutta sen my\xc3\xb6hemmist\xc3\xa4 vaiheista ei ole tietoa._NEWLINE_Poliisi on kertonut saaneensa sukellusveneen tekij\xc3\xa4ksi ilmoittautuneelta miehelt\xc3\xa4 viestin \xe2\x80\x9d\xc3\x84lk\xc3\xa4\xc3\xa4 pel\xc3\xa4styk\xc3\xb6 laitetta\xe2\x80\x9d, mutta h\xc3\xa4nt\xc3\xa4 tai heit\xc3\xa4 ei tiett\xc3\xa4v\xc3\xa4sti koskaan tavoitettu. On arveltu, ett\xc3\xa4 laitteen tekij\xc3\xa4 tai tekij\xc3\xa4t olivat silloisia teekkareita, eli kyseess\xc3\xa4 olisi ollut teekkarij\xc3\xa4yn\xc3\xa4.'